古梅行
作者：王柏
朝代：宋

paragraphs: 蒼龍蟄大澤，浩莫知歲華。
不肯作霖雨，偃蹇眠烟霞。
玉皇欲强起，六丁下谽谺。
紫蛇掣金電，霹靂轉香車。
振鬣欲騰奮，夭矯勢攫拏。
神通學蟬蛻，僵作老樹丫。
大枝露鱗爪，雨蝕成眢汙。
小枝半朽折，苔蘚封楂牙。
生意未甘寂，時著三五花。
花少香氣壯，積雪應難遮。
牧豎惡皴皵，梓匠嗔虬斜。
日月自今古，獨免斤斧加。
可謂遁世巧，全真傲幽遐。
豈知好事者，僻性尋枯髽。
叢薄一見面，倚杖生驚嗟。
携鉏劚明月，移入蓮宇誇。
詩翁爭著句，詩價方喧譁。
老我有深意，默默不汝嘉。
戒汝更藏拙，慎勿抽新芽。
寒崖枯木上，何用開冰葩。
古樵當厭汝，乞與山人家。
我即乘之上河漢，千載不數張騫槎。